Patsas
Patsas, litteris Graecis πατσάς (m.) sive interdum πατσάς σούπα, Albanice paçe plënci vel paçe plëndësi, Hungarice Transsilvaniae pacalleves, est potagium ex omaso (aut vervecino aut porcino) in Graecia et Albania confectum. Mediis urbibus frequentatissimis (praesertim Thessalonicae, Athenis, Piraei) in popinis plebeis loco ientaculi inferri solet, recentius quidem iuvenibus bibulis ad crapulam medendam propositus. Nomen e Turcico paça ("pes vervecinus") mutuatur: ferculum olim e pedibus omasoque vervecinis factum, in Turcia recentius e pedibus tantum, in Graecia ex omaso pedibusque aut porcinis aut vervecinis paratur. Omasa colluta pedesque adusti bulliantur, exsiccantur, in aqua frigida immerguntur, sale insperso, tresque vel plures horas coquuntur. Ossa pedum exsecantur et reiiciuntur. Iusculum ita confectum calidum tenetur ut cito inferatur. Comedentes ipsi sale, capsico contuso(el), aceto ex allio (licet aceto e polypis) accommodant. Eleutherius Mpaphiades e Constantinopoli refugus patsadem primus omnium in Graecia venditavisse fertur in thermopolio a se Thessalonicae annis 1920 condito. Operarii qui circa mercatum urbanum iam nocte laborabant, ientaculo nutritivo egens, ibi a principio, mox et Athenis, avide sorbebant. Tale thermopolium Neograece πατσατζιδικό patsatzidicum appellatur.